VARAAIT
Tere tulemast vaatama "Varaaita"!
Sel korral alustame uut 4-osalist sarja "Kas mina vä?".
Käsitleme selles Jumala kuulamist.
Sageli me ei saa aru, et kui Jumal räägib, siis Ta räägib meile
ja me ütleme: "Kas mina või?"
Selles esimeses osas keskendume viisidele,
kuidas Jumal on rääkinud ja räägib ka tänapäeval.
Järgmisel korral arutleme,
miks on sageli ühenduses Jumalaga nii palju segadust.
Kolmandal korral tuleb juttu Jumala kuulamisest ja sellest,
kuidas õppida Jumalat kuulama.
See sari lõpeb isiklike kogemustega Jumala kuulamisest.
Kas võime tõesti uskuda, et Jumal on meiega rääkinud?
Mul on siin kõrvaklapid, mille eesmärk on praegu sümboolne,
aga need valjendavad häält.
Praegu ei mängi siin midagi ega räägi keegi,
aga need tuletavad esmalt meelde, et me peaksime kuulma Jumala häält.
Me ei peaks oma kõrvu kinni toppima, nii et Jumal ei saa rääkida,
vaid me peaksime võimendama Jumala häält.
Jumal räägib meiega kogu aeg,
ehkki suurem osa inimestest sulgeb Tema jutu peale oma kõrvad.
Teisest küljest meenutavad kõrvaklapid,
et vahel on hea muud hääled meie kuuldeulatusest välja lülitada,
et nad ei summutaks Jumala vaikset kõnet.
VARAAIT
Apostel Paulus kirjutab 1 Korintlastele 12 ptk'i alguses:
"Mis puutub vaimuannetesse, vennad, ei taha ma jätta teid teadmatusse.
Te teate, et alles paganad olles
te käisite keeletumate ebajumalate juures,
nõnda nagu teid veeti..."
Natuke hiljem ta ütleb:
"Aga igaühele antakse Vaimu ilmutus ühiseks kasuks."
Usule tulles, olid Korintose usklikud saanud sellise Jumala omaks,
kes suutis rääkida, vastata, ja end avaldada.
Jumal, kes ei püsinud eemal, vaid tuli lähedale.
Jumala olemuse ja isikuga on tihedalt seotud Tema soov
ennast ilmutada ja rääkida.
Juba Piibli esimene peatükk kirjeldab Jumalat rääkimas -
kogu maailm loodi sõnaga ja sõna kaudu.
Kuna Ta on ainuke õige Jumal,
on Ta ainus tõeliselt ja tõtt rääkiv Jumal.
Paulus viitab korintlaste varem kogetud religioossele pettumusele,
kuna neid veeti siia-sinna ennustajate ja müstikute juurde,
aga nad ei tundnud, et neid oleks kuuldud.
Religioonidest saab mingil määral kogemusi,
aga neis pole persooni, kes kuuleks.
Kristluses on.
Valeuskumuste taga mõjuvad kurjad vaimud ja meelevallad
juhtisid ka tol ajal uskujad valedesse.
Ebajumalad paistsid küll rääkivat pappide ja oraaklite kaudu,
kuid ilmutus oli ebaselge, vihjav ja tavaliselt eksitusse juhatav.
See viis oma järgija orjusesse ja Piibli kohaselt lõpuks ka hukatusse.
Aga nüüd oli neil korintlastel,
kes olid hakanud uskuma Jeesust Kristust,
Jumal, kes rääkis tõtt ja kes vastas otsija hüüule.
Ka tänapäeval, kui me usume Jeesust, on meil Jumal, kes räägib.
Ka meie ajal on palju usundeid,
kus väidetakse, et jumalad räägivad või on rääkinud.
On enam kui loomulik küsida, kuidas seda teada,
kas on mingi sõnum Jumalalt või mitte?
Piibli kohaselt on Jumala enda Sõna
kõikide vaimsete sõnumite lõplik kontrollimise vahend, kontrollpunkt.
Kui mingi ilmutus, uni, nägemus või kogemus on vastuolus Tema Sõnaga,
viib see eemale ainsast õigest Jumalast.
Kui mingi ilmutus või kogemus austab Jeesust ja on kooskõlas Piibliga,
võib selle rõõmuga vastu võtta.
Piibel õhutab meid kõike läbi katsuma ja kinni hoidma sellest, mis on hea.
Iiobi raamatu 33 peatükis salmis 14 öeldakse:
"Sest Jumal kõneleb ühel ja teisel viisil, aga seda ei märgata!"
Meil on vahel selline arusaam, et Jumal räägib nii ja ainult nii.
Mõni mõtleb ja isegi ütleb, et Jumal räägib ainult Piiblis
ja teine ütleb, et Püha Vaim räägib ainult sisemiselt,
selleks pole Piiblit vaja.
Mõni ütleb, et mulle räägib Jumal looduse kaudu,
ma ei vaja selleks mingeid raamatuid ega midagi muud.
Jumalal on mitu viisi meiega rääkimiseks.
Väga palju viise.
Üldiselt Ta arvestab oludega ja seda, kellele Ta räägib.
Mõnes Piibli osas Ta karjub nagu Moosesele,
teises osas sosistab nagu noorele Saamuelile.
Ühtedega räägib maavärisemise või tormise ilma kaudu
nagu Iisraelile kõrbes
ja vahel annab nähtavaid nägemusi ning ilmutusi.
Vahel saadab aga Joona jutlustama Niinive rahvale.
Jumal räägib mitmel moel.
Ei ole ainult ühte kanalit, ühte viisi.
Sageli on Jumala kõne märkamatu,
selline, mida me ei oska sel hetkel Tema kõneks pidada.
Kui prohvet Eelija oli maapaos
kuningas Ahabi ja tema naise Iisebeli eest,
rääkis Jumal Eelijale, aga teisiti, kui ta ootas.
"Siis ta ütles: Mine välja ja seisa mäe peal Jehoova ees!"
Ja vaata, Jehoova läks mööda,
ja tugev ning võimas tuul, mis lõhestas mägesid ja purustas kaljusid,
käis Jehoova ees.
Aga Jehoovat ei olnud tuules.
Ja tuule järele tuli maavärisemine, aga Jehoovat ei olnud maavärisemises.
Ja maavärisemise järel tuli tuli, aga Jehoovat ei olnud tules.
Ja tule järele tuli vaikne, tasane sahin.
Kui Eelija seda kuulis, siis ta kattis oma näo kuuega
ja läks välja ning seisis koopasuus.
Ja vaata, temale kostis üks hääl, kes küsis: "Mis sa siin teed, Eelija?"
Esimene Kuningate raamat 19.
Jumal ei rääkinud tormis, ei maavärisemises ega tuules,
ei rääkinud kõvasti, plahvatuslikult, kisades -
see-eest kohtas Eelija Teda vaikses tuulesahinas.
Me võime oodata, et Jumal räägib mingil kindlal moel,
võimalikult kõvasti ja meid peatades,
nii et taevast kostub hääl: "Mu poeg, ma tahan sulle öelda"
või "Mu tütar, ma ütlen sulle".
Ootame, et Jumal räägiks tormi, maavärina või tule kaudu.
Me otsime märke - märke, tuld ja suitsusambaid.
Võib olla, et Jumal karjub meile; Jumal võib ka kisada meie ellu.
See võib olla, et Jumal peatab meid karmil moel -
haiguse, pankroti või abielukriisi kaudu.
Aga üldiselt on enne seda olnud Tema pikk, armastav ja järelejätmatu sosin,
sest Jumal üldiselt sosistab ja ei kisa.
Ta räägib vaikselt ka Piibli sõna ääres me sisemusse.
Ta on üritanud meiega rääkida tohutult palju kordi,
aga me ei ole kuulda võtnud
ja nii on Ta pidanud karjuma, peatades meid karmil moel.
Üks viis, kuidas Jumal räägib, on see, et Ta on vait ega räägi midagi.
Paljud meist on kogenud, et see, kui Ta pole öelnud midagi,
on kõnetanud veel enam, kui see, kui Jumal on öelnud midagi.
Ta on saanud meid peatuma, vaatama ja uurima seda, mida Ta tahab öelda
ja ootama Tema kõnet, ootama Tema häält.
Jumalal pole vaid üht moodust meiega rääkimiseks.
Jumal räägib mitme kanali kaudu.
Paulus ütleb kirjas roomlastele, et Jumal räägib loodu kaudu.
Roomlaste kirja esimene peatükk:
"Sellepärast, et see, mida teatakse Jumalast
on avalik nende seas;
sest Jumal on seda neile avaldanud.
Sest tema nähtamatut olu,
nii tema igavest väge kui jumalikku olemist, nähakse,
kui neid pannakse tähele, tema tegudes maailma loomisest alates,
nii et nad ei saa vabandada..."
Pauluse sõnul teab iga inimene juba piisavalt,
et osata teha seda, mis on õige Jumala ees.
Iga inimene teab, et Jumal on olemas,
kui ta vaid tahab seda teadmist vastu võtta.
Jumala olemasolu võib teada jälgides loodut.
Ta on ilmutanud ennast looduses ja on avaldanud end, et Ta on olemas.
No mida Jumal räägib looduse kaudu?
Jumal räägib esmalt seda, et Ta on looja.
Loodus hüüab jälgijale, et kogu see loodus on Jumala loodud,
sellel on Jumala sõrmejäljed.
Looduse mitmekesisus austab Jumala mitmekesisust,
looduse erinevus Jumala erinevust, looduse rikkus Jumala rikkust,
värvikus Tema värvikust, kujutlustvõime Tema kujutlusvõimet jne.
Teiseks - Jumal on nähtamatu. Sedagi hüüab meile loodus.
Ehkki Jumal on nähtamatu,
on Ta niisama tõeline, kui see, mida me suudame näha,
sest nägemine pole sama, kui olemasolemine.
Jumal on küll nähtamatu siin, kuid mitte oma kõiksuses.
See, et mõni ei usu, kui ei näe Jumalat,
ei ole piisav põhjendus sellele, et Jumalat pole olemas.
On palju asju, mida me ei näe, aga mis on siiski olemas.
Kolmandaks - loodus kuulutab meile, et Jumal on igavene.
Mingil moel kuulutab loodus, et Jumal on alati olnud olemas,
Teda pole keegi loonud, Ta ei muutu, ja Ta püsib alati samasugusena.
Selles ajas kõik muutub ja laguneb,
kuid Jumal ja Tema kohtu ning armu alused ei muutu.
Vabandust!
Neljandaks - Jumal on kõikväeline, seda hüüab loodus.
Loodus räägib Jumala kõikväelisusest.
Juhus ja aastamiljonid ei suuda seda, mida Jumal suudab.
Juhusele ja aastamiljonitele ehitatud teooriad,
ei vasta sellele hüüule,
millega loodu ülistab Jumalat ja hüüab meile.
Loodu hüüab, et on olemas Looja,
kes on nähtamatu, igavene ja kõikväeline.
Jumala võrreldamatu mõistus ja eesmärgipärasus
on näha kõikjal looduses.
Jumal räägib palju muudki igaühele,
kes tahab kuulda Tema häält looduse kaudu.
Paljud on kohanud Jumalat looduses
ja jõudnud seeläbi Tema erilise ilmutuse - Piibli juurde.
Jumal räägib lisaks loodusele eelkõige Piibli kaudu.
Tekst ütleb:
"Kui leidus su sõnu, siis ma neelasin neid
ja su sõna oli mulle lustiks ja südamerõõmuks,
et mulle on pandud sinu nimi, Jehoova, vägede Jumal!" Jeremija 15:16
Edasi Matteusest:
"Aga tema vastas ning ütles:
"Kirjutatud on: Inimene ei ela üksipäinis leivast,
vaid igaühest sõnast, mis lähtub Jumala suust!"
Edasi 2 Timoteose 3:15:
"...ja et sina lapsest saadik tunned pühi kirju,
mis võivad sind teha targaks,
õndsuseks usu kaudu, mis on Kristuses Jeesuses."
Piibel on Jumala kõne põhikanal.
Jumal räägib eriti Piibli sõna kaudu,
see on kristlase põhitoit - kaerahelbepuder, rukkileib.
Me elame sellest, me elame toetudes sellele sõnale.
See on nagu manna, mida iisraellased sõid kõrbes.
Jumal räägib seda kaudu alati,
kui me vaid tahame seda lugeda ja kuulata.
Alati, kui avame Piibli, räägib Jumal selle kaudu.
See on nagu dušši all käimine - sisemise dušši all, mis annab jõudu.
Suur osa kristlaste probleemidest, puudustest ja muudest asjadest
tuleb sellest, et me ei toida end selle sõnaga,
selle kaerahelbepudru või rukkileivaga.
Küll aga on äärmiselt tähtis toita end Piibliga,
sest seda kaudu õpime tundma oma elu kõige tähtsamat asja -
Jeesus Kristust.
Jumal räägib looduse kaudu, Piibli kaudu ja Jeesuse kaudu.
Heebrealastele 1:1-2 öeldakse nii:
"Jumal, kes muiste palju kordi ja mitmel viisil rääkis
esivanematele prohvetite kaudu,
on nüüd päevade lõpul meile rääkinud Poja kaudu,
kelle ta on seadnud kõigi asjade pärijaks, kelle läbi ta on ka maailmad teinud."
Jumal rääkis Vana Testamendi ajal eriviisidel prohvetite kaudu.
Erinevad inimesed, eriandidega ja erinevates olukordades
kõnelesid, kirjutasid, näitlesid ja hüüdsid,
nii et kõik nende sõnumid pandi kirja ja neist ongi tulnud prohvetite kirjad.
Me võime ainuüksi prohvetite kirjade põhjal
leida Jumala armu.
Vanasse Testamentigi on evangeelium ära peidetud
ja see on sealt leitav ennustuste näol.
Kuid neil päevil, mis said alguse 2000 aastat tagasi,
kõneles Jumal inimestega Jeesuse Kristuse kaudu
ja eriti just Jeesuse Kristuse kaudu.
Nii et Jumal kõneles nii looduse kui Piibli kaudu,
aga eriti veel Jeesuse kaudu.
Tema sõnad on usaldusväärne tõde, millest tasub kinni hoida.
Seetõttu viivad kõik ilmutused meid Jeesuse juurde
ja selle juurde, mida Piiblil on Jeesuse kohta öelda.
VARAAIT
Johannese 14:26 on öeldud:
"Aga Lohutaja, Püha Vaim, kelle Isa saadab minu nimel,
tema õpetab teile kõik ja tuletab teile meelde kõik,
mida mina teile olen öelnud."
Apostlite teod 13:2
"Kui need siis Issandat teenisid ja paastusid, ütles Püha Vaim:
Eraldage mulle Barnabas ja Saulus tööle, milleks ma olen nad kutsunud!”
Jumal kõnetab meid Püha Vaimu kaudu,
kes avab ja ilmutab meile nii Piiblit kui Jeesuse lepitustööd.
Ta on kui koha peal olev Jumal.
Püha Vaim kõnetab meid mitmel erimoel.
Ta tuletab meile meelde teatud piiblikohti.
Ta tekitab meis halva tunde, kui teeme pattu
ja kingib meile ka armu, kui tunnistame oma patud Jumala ees.
Ta õhutab meid täitma Jumala tahet.
Ta võib suunata meid minema kellegi juurde
ja ütlema sellele inimesele midagi.
Ta võib ka sosistada me südamesse, samas nii, et seda kuuleme.
Sellest hoolimata peame vaigistama kõiki neid teisi hääli.
VARAAIT
Jumal kõneleb ka me südametunnistuse kaudu.
Paulus ütleb Roomlastele 2:14-16
"Kui paganad, kellel ei ole Moosese Seadust,
ometi loomu poolest täidavad Seaduse sätteid,
siis ilma Seaduseta olles on nad ise enesele seaduseks,
näidates seega,
et seadusepärane tegutsemine on kirjutatud nende südamesse;
ühtlasi tõendavad seda ka nende südametunnistus ja nende mõtted,
mis järgemööda kas süüdistavad või vabandavad neid.
Nii see ilmneb päeval, mil minu evangeeliumi järgi
Jumal Jeesuse Kristuse läbi mõistab kohut inimeste saladuste üle."
Me kõik oleme kogenud seda,
kui südametunnistus meid milleski süüdistab.
Jumal on kinkinud südametunnistuse igale inimesele -
kõigis kultuurides ja igal ajal.
Me südametunnistus kas süüdistab või kaitseb meid.
Sõltumata sellest, kus kultuuriruumis oleme sündinud ja kasvanud -
südametunnistus toimib alati.
See võib vähesel määral kõikuda siia-sinna,
kuid laias laastus räägib see siiski kõikides kultuurides ühte ja sama keelt.
Südametunnistus on kui suur arvuti, mis kannab endas kogu me elu.
Kindlasti on sel Jumala ees ekraangi, mille kaudu Jumal asju näitab.
Südametunnistus kas süüdistab või kaitseb meid
ja vahel saadab ka segaseid signaale.
Kuid kord, kus ta raudselt tõtt räägib,
on viimsel kohtupäeval Jumala aujärje ees.
Siin maa peal me võime kuulda südametunnistuse häält
ja ka Jumala kõnetust selle kaudu me sees.
See võib olla pisut käänatud ja väänatud
ning valede asjadega kohandunud,
kuid üks päev räägib see siiski tõtt.
Samas, Jumal kõnetab meid juba praegu
me südametunnistuse kaudu
ja kui oleme ausad ning avatud,
paneme ka tähele südametunnistuse häält
ning Jumala kõnet selle kaudu.
Ja korraga sa tajud, et nii ongi ja teatud asjad tuleb korda seada.
Jumal kõnetab meid me südametunnistuse kaudu
ja oleks tore, kui me südametunnistus poleks nii paadunud,
et Jumala kõne ei pääse sellest enam läbi.
Jumal kõneleb ka olukordade kaudu.
Nagu öeldud: Ta kõneleb looduse, Piibli, Jeesuse
ja südametunnistuse kaudu,
aga Ta kõneleb ka olukordade kaudu.
Apostlite teod 16:6-7 on öeldud:
"Ja nemad läksid läbi Früügia- ja Galaatiamaa,
sest Püha Vaim oli keelanud neil sõna rääkimast Aasias.
Kui nad jõudsid Müüsiani, püüdsid nad matkata Bitüüniasse,
aga Jeesuse Vaim ei lubanud.
Nii tulid nad Müüsiast möödudes alla Troasesse."
Meil paljudel on kogemusi sellega, kuidas Jumal on sulgenud mõne ukse,
mille avanemist me nii väga oleme oodanud.
Kindlasti oled sa isegi kogenud,
kuidas Jumal on sind juhtinud olukordade kaudu.
Ta teeb seda kogu aeg.
Me ei saa alati kõike seda, mida palume. Vähemalt mitte kohe.
Jumal laseb meil oodata ja küpseda, et saaksime vastu võtta selle,
mis on Tema parim me jaoks.
Me ei tea alati, miks Jumal teeb, mida Ta teeb.
Miks Ta ometi ei vasta, kui me nii innukalt oodates midagi ootame?
Miks Ta laseb meil pettuda?
Kuid Jumal kasutab olukordi, et õpetada meid
ja avada meile asju, mida Tema tahab meile anda.
Jumal kõneleb ka läbi teiste kristlaste.
Ehk siis: Ta kõneleb läbi looduse, Piibli, Jeesuse, südametunnistuse,
olukordade ja teiste kristlaste.
Apostlite teod 18:24-27
"Aga keegi juut, Apollos nimi,
Aleksandriast pärit, vahva kõnemees ja vägev kirjaseletaja,
tuli Efesosse.
Teda oli õpetatud tundma Issanda teed
ja vaimult keevalisena ta rääkis ja õpetas täpselt Jeesusest,
aga teadis ainult Johannese ristimist.
Tema hakkas siis julgesti sünagoogis kõnelema.
Kui aga Priskilla ja Akvila teda kuulsid, võtsid nad ta enda juurde
ja seletasid talle Jumala tee täpsemini ära.
Aga kui ta tahtis minna Ahhaiasse,
kirjutasid vennad teda julgustades jüngritele,
et nad ta vastu võtaksid.
Kui Apollos sinna jõudis, siis ta tõi palju kasu neile,
kes olid hakanud uskuma armu läbi."
Apollos oli usklikuks saanud kreeklane, kes polnud saanud suurt palju õpetust.
Tal jagus küll indu ja juttu,
aga mitte kõik ta arusaamad polnud päris joonel Jumala tõega.
Seetõttu kasutaski Jumal üht kristlikku abielupaari -
Priskillat ja Akvilat, et nad aitaks teda.
Nad võtsid Apollose oma tiiva alla, pidades talle isiklikku piiblikooli.
Jumal teeb seda tänapäevalgi.
Ta kõnetab meid teiste kristlaste kaudu,
kes sageli on meist ka vanemad ja küpsemad.
Me ei õpi kõiki asju otse Jumalalt ja Piiblist,
vaid me vajame selleks ka teiste kristlaste abi.
Kohtan aegajalt ikka kristlasi, kes ütlevad: "Ei mul ole teisi vaja!
Jumal räägib mulle otse, nii et ma ei vaja kedagi teist.
Jumal räägib otse mu vaimu, andes teada, kuidas lood on."
Üritan siis aidata neil siiski mõista, et igaüks meist vajab teisi inimesi.
Selleks kogudus ju maa peal ongi - me vajame kaasinimeste abi.
VARAAIT
Jumala kõnelemist võiks võrrelda taevase raadiojaamaga.
Ta saadab sealt pidevalt erinevat infot ja sõnumeid.
Infot tuleb miljonite kanalite kaudu.
Me kas kuuleme seda või mitte.
Kui me kanalid on valla, saame ka Ta kõnest aru.
Samas on tore, et neid kanaleid pole vaid üks, vaid mitu.
Seetõttu tahabki Jumal anda meile kuuljad kõrvad,
et panna tähele, mida Ta kogudusele ütleb.
Kuidas Jumal sind on kõnetanud?
Läbi looduse?
Läbi eluolukordade?
Teiste kristlaste, Piibli või südametunnistuse kaudu?
On Ta sind kõnetanud nii, et oled selle ära tundnud
ja millistes olukordades Ta on sind kõnetanud?
Millist kanalit Ta sinu puhul kõige enam kasutab?
Mida Ta on sulle täna öelnud
ja mida Püha Vaim on sulle rääkinud tänase õpetuse kaudu?
Jumala kõne on paremini kuuldav, kui vaigistada kõik muud hääled.
Palugem üheskoos.
Tänud Sulle, Jeesus, et Sa kõnetad meid
ja et Sul on alati suurel hulgal infot, mida meiega jagada.
Issand, me palume, et võiksime Sind ikka kuulda ja mõista.
Tänu, et aitad meid selles. Jeesuse nimel, aamen.
Tänud vaatamast!
Jätkame uute osadega juba 2 nädala pärast.
Soovides toetada TV7 tööd, võid helistada 900 1777 (7 eur) Tänud!
Mingem siis täna ja püüdkem panna tähele Jumala häält.
See õnnestub vaid siis, kui jääme vaikseks
ja palume: "Issand, kõneta mind!"
Ole õnnistatud ja kõike head!
Tõlge: Ülle Kapanen
Võimalused TV7 toetamiseks: Annetustelefon 900 1777 (7 eur) Swedbank EE052200221048388411 SEB EE441010220109461019 Saaja: Taevas TV7 Täpsem info www.tv7.ee